Lesersbrief: Sannie sê Sannie sal die seeskulpe uitlosElanke Snyman skryf: (Foto: Nathan Steyn) Hier is ons nou, pens en pootjies in November, en ek kan al die sout en sonbrandroom van Desember se seevakansie ruik. ŉ Groot gros mense sal iewers tydens die komende vakansiemaand een of meer van Suid-Afrika se pragtige strande besoek, dalk is jy een van hulle. Jy het dalk ook reeds begin om jou lysie op te stel van alles wat jy moet saamvat; sonbrandroom, swemhanddoeke, allerhande versnaperinge, en natuurlik een of ander sakkie of houertjie om jou optel-skulpies en dryfhoutjies in te pak. Dalk gebruik jy die skulpe vir kunswerke, om fotorame mee te versier. Of eerder om saam te vat vir ouma en oupa, hulle kon tog nie vanjaar by die see uitkom nie. Of jy gaan dit sommer net rondom jou huis pak, op jou vensterbank en in jou tuin. Ek wil jou egter aanmoedig om nie hierdie jaar skulpe op te tel nie, en ook nie volgende jaar of sommer ooit weer nie. Ja, ek weet van die skulpe is só mooi, en jy wil só graag tog net ŉ stukkie van die see saam met jou Gauteng toe vat, en wat maak dit tog regtig saak as jy net ŉ klein handjievol van die mooistes optel? Ongelukkig is ons strande en seelewe egter werklik besig om daaronder te ly. Skulpe word deur heelwat seediertjies gebruik as skuilings. Kluisenaarskrewe (‘hermit crabs’), is uiters afhanklik van skulpe wat hulle kan gebruik as klein huisies, want daarsonder is hulle kans op oorlewing klein. Seekatte en visse gebruik skulpe as skuiling en kamoeflering, en tot seevoëls maak gebruik van skulpe om hulle neste mee te bou. Skulpe speel ook ŉ baie belangrike rol in die integriteit van ons strande. As te veel skulpe verwyder word, verander die sediment. Dit kan bydra tot vinniger verwering en erosie van ons strande. Ons strande is reeds besig om te skuif en te krimp, dit is tyd om te bewaar wat ons het. Om skulpe te koop by een van die menigte toeriste-stalletjies is ongelukkig ook nie ŉ oplossing nie, aangesien dit gewoonlik onmoontlik is om te bepaal waar en hoe hulle die skulpe in die hande gekry het. Die skulpe wat te koop is, is baiekeer pragtige skulpe en van beter gehalte as dié wat jy self optel. Dit kan egter wees omdat hulle die skulpe versamel terwyl daar nog lewendige diertjies in is, en dan diertjies laat vrek in die son en die skulpe skoonmaak in suur. Ek is seker dat dit nie almal is wat so optree nie, maar ek sal eerder nie die kans waag nie. Studies wys dat die skulpe op strande reeds drasties aan die afneem is. Jy kan dalk argumenteer dat jou een skulpie nie so ŉ groot verskil gaan maak nie, en dat die maatskappye wat ons strande vernietig veel meer skade doen. Jy mag dalk reg wees – ons ekologie is egter in ŉ weegskaal, en jou skulpie mag dalk net die keerpunt wees. Sit neer daardie skulp en beskerm ons strande.